ΝΕΟΕΛΛΗΝΙΚΗ ΓΛΩΣΣΑ Α΄ ΓΥΜΝΑΣΙΟΥ

Αυτές τις μέρες που όλοι μένουμε σπίτι για να προστατεύσουμε τους εαυτούς μας και τους γύρω μας, είναι μια μοναδική ευκαιρία για επανάληψη!!

**Ας θυμηθούμε λοιπόν**

Ποια είναι τα είδη των προτάσεων ως προς τη **δομή** τους;

* Mια πρόταση, η οποία έχει ολοκληρωμένο νόημα, μας δίνει απάντηση στις ερωτήσεις «ποιος» και «τι» και από την οποία δεν μπορούμε να αφαιρέσουμε τίποτα, λέγεται **απλή** πρόταση, π.χ. *Η Άννα είδε τον Γιώργο*.
* H πρόταση από την οποία λείπουν στοιχεία / λέξεις λέγεται **ελλειπτική**, π.χ. *Σήμερα Μαθηματικά, αύριο Χημεία και τέρμα*.
* H πρόταση που εκτός από τα βασικά έχει κι επιπλέον στοιχεία λέγεται **επαυξημένη**, π.χ. *Ο Πέτρος βοήθησε πολύ με το χιούμορ του*.

Ποια είναι τα είδη των προτάσεων ως προς τη **σημασία** τους;

* Oι προτάσεις που χρησιμοποιούμε συνήθως για να δώσουμε μια πληροφορία λέγονται **αποφαντικές**. Σε αυτές τις προτάσεις, όταν γράφουμε, βάζουμε τελεία. π.χ. *Το μάθημα αρχίζει στις 8:00.*
* Oι προτάσεις που χρησιμοποιούμε συνήθως για να ζητήσουμε μια πληροφορία λέγονται **ερωτηματικές**. Σε αυτές τις προτάσεις, όταν γράφουμε, βάζουμε ερωτηματικό. π.χ. *Τι ώρα αρχίζει το μάθημα;*
* Οι προτάσεις που χρησιμοποιούμε συνήθως για να ζητήσουμε από κάποιον να κάνει κάτι ή να τον παρακαλέσουμε για κάτι λέγονται **προστακτικές** . Σε αυτές τις προτάσεις, όταν γράφουμε, βάζουμε τελεία ή θαυμαστικό. π.χ. *Μπείτε στην τάξη.*
* Οι προτάσεις που εκφράζουν ένα έντονο συναίσθημα λέγονται **επιφωνηματικές**. Σε αυτές τις προτάσεις, όταν γράφουμε, βάζουμε θαυμαστικό. π.χ. *Τι ωραία μέρα!*

Ποια είναι τα είδη των προτάσεων ως προς την **ποιότητά** τους;

* Oι προτάσεις που δεν έχουν άρνηση λέγονται **καταφατικές**.
* Oι προτάσεις που περιέχουν άρνηση [*δε(ν), μη(ν)*] λέγονται **αρνητικές**.

Ώρα να εφαρμόσουμε αυτά που ξαναθυμηθήκαμε

1. Βρείτε το είδος των παρακάτω προτάσεων ως **προς τη δομή τους.**
α) Τα παιδιά έπαιζαν.

β) Μέσα όλοι!

γ) Ο Στέφανος είναι διευθυντής.

δ) Τα μικρά παιδιά παίζουν πολλές ώρες.

ε) Για πού;

στ) Τα παιδιά έπαιζαν ξένοιαστα μέσα στον μεγάλο κήπο.

2. Βρείτε το είδος των παρακάτω προτάσεων ως **προς το περιεχόμενο τους.**
α) Μου δίνεις το τηλέφωνό σου;

β) Κλείσε την πόρτα.

γ) Ένα κύμα στοργής πλημμύρισε την καρδιά της.

δ) Θα περάσουμε έναν ωραίο χειμώνα!

3. Βρείτε το είδος των παρακάτω προτάσεων ως **προς την ποιότητά τους.**
α) Η Άννα τρέμει.

β) Δεν ήρθε η γιαγιά.

Καλή μελέτη!!!

Σημ. : Οι απαντήσεις σας να αποσταλούν στο e-mail mariapapadakis02@gmail.com είτε με τη μορφή word είτε ως φωτογραφία.